**A venit toamna, iubito,**

*Alina Cristian*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A venit toamna, iubito,

A venit toamna, iubito,

și-mi plouă în gânduri,

de atâtea triste așteptări...

la fel cum păsările călătoare,

tânjesc să zboare an de an

spre calde depărtări.

A venit toamna, iubito,

și simt cum parcă frigul,

ar vrea și el să se strecoare

între noi.

A venit toamna, iubito,

îmbracă-te în colorate voaluri...

copacii iar s-au dezgolit

de gânduri

și câte-o frunză rătăcită,

încă tremură prin ramuri.

A venit toamna, iubito,

aprinde-mi iar

un felinar de dor,

la ușa casei tale

cu pridvor.

A venit toamna, iubito,

și aleile pustii miros a jale...

mai plânge câte-o floare rătacită,

ce-și scutură petala

în amurg de toamnă.

A venit toamna, iubito,

îmbracă-mă cu tine și cu noi...

pictează-mi soarele

în zâmbet,

mai fă-mă să plutesc

din nou în nori.

A venit toamna, iubito,

să nu lăsăm ploaia

să spele focul din noi...

și să menținem flacăra

mereu aprinsă,

la fel de vie

cum o văd și-n ochii tăi.

A venit toamna, iubito,

și trubadurul neobosit al dragostei,

parcă ne gasește tot mai rar

pe amândoi.

A venit toamna, iubito,

eu te privesc prin ceață,

vânt și ploi...

melancolia o transform

în rânduri,

și ca destinatar,

am pus numele tău.

A venit toamna, iubito,

și sper ca anotimpurile următoare,

ne vor găsi la fel de îndrăgostiți

pe amândoi.

~14 Octombrie 2014~